Diari Oficial de la Generalitat Valenciana


Sumari del DOGV 6779, del 22-05-2012 (2012/4970)

RESOLUCIÓ d'11 de maig de 2012, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes del Pla d'Empreniment dels exercicis 2012 i 2013.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6779

Data del DOGV
:   22-05-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/4970


Data del document
:   11-05-2012

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ d'11 de maig de 2012, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes del Pla d'Empreniment dels exercicis 2012 i 2013. [2012/4970]  
Índex  
  
Preàmbul   
Article 1. Objecte de la resolució  
Article 2. Objectiu de la convocatòria  
Article 3. Marc normatiu   
Article 4. Dotació pressupostària  
Article 5. Empreses beneficiàries  
Article 6. Requisits generals dels projectes objecte d'ajuda   
Article 7. Sol·licitud de l'ajuda  
Article 8. Duració dels projectes i presentació de sol·licituds  
  
Article 9. Instrucció i avaluació de sol·licituds  
Article 10. Concessió de les ajudes  
Article 11. Obligacions de les empreses beneficiàries  
Article 12. Publicitat comunitària. Obligacions   
Article 13. Pagament de les ajudes. Bestretes   
Article 14. Entitats col·laboradores i assistència tècnica  
Article 15. Control i verificació  
Article 16. Minoració i revocació de l'ajuda. Reintegrament  
Disposició final única  
  
Annex  
Programa de Creació d'Empreses de Base Tecnològica  
Objecte   
Actuacions susceptibles de suport  
Empreses beneficiàries  
Requisits dels projectes  
Costos subvencionables  
Tipus d'ajuda  
Criteris de valoració  
Documentació mínima complementària a presentar junt amb la memòria tècnica  
  
Programa de Suport al Creixement d'Empreses Innovadores de recent creació  
Objecte  
Actuacions susceptibles de suport  
Beneficiaris  
Requisits dels projectes  
Costos subvencionables  
Tipus d'ajuda  
Criteris de valoració  
Altres  
Documentació mínima complementària a presentar junt amb la memòria tècnica  
  
El compromís del Consell amb l'empreniment s'ha posat de manifest recentment a través del Decret Llei 2/2012, de 13 de gener, de Mesures Urgents de Suport a la Iniciativa Empresarial i als Emprenedors, Microempreses i Xicotetes i Mitjanes Empreses (PIME) de la Comunitat Valenciana. S'hi arrepleguen una sèrie d'iniciatives encaminades a revitalitzar i recolzar el teixit productiu i a afavorir la posada en marxa de noves activitats econòmiques que generen ocupació en l'àmbit de la nostra Comunitat. L'IMPIVA participa en estes iniciatives en l'àmbit de l'empreniment innovador.  
La present resolució establix les ajudes destinades a xicotetes empreses innovadores la creació de les quals s'haja produït en els últims 6 anys. L'IMPIVA ha concentrat totes les ajudes, en forma de subvenció, destinades a este col·lectiu empresarial en una única resolució per a facilitar-hi l'accés dels beneficiaris. Amb la mateixa intenció de facilitar el desenrotllament dels projectes empresarials i la presentació d'estos s'han arbitrat convocatòries plurianuals per als exercicis 2012 i 2013, i presentació telemàtica dels projectes.   
  
Les ajudes arreplegades en la present convocatòria complementen i completen les mesures de suport i dinamització destinades a l'empreniment innovador que l'IMPIVA du a terme i que es resumixen a continuació:  
- Accions de foment i dinamització de l'empreniment en què participen els agents econòmics de la Comunitat Valenciana, de caràcter públic i privat, i que es materialitzen en la celebració del Dia de la Persona Emprenedora i en l'impuls del portal Emprenemjunts. En estes accions, als centres europeus d'empreses innovadores de la Comunitat Valenciana (CEEI) els correspon la prestació de servicis d'interés econòmic general de foment de l'empreniment i la innovació, desenrotllant així una funció molt destacada.   
- Prestació de servicis d'assessorament destinats a persones innovadores i PIME innovadores de recent creació. Estos servicis tenen com a finalitat recolzar els processos que van des de la valoració de la idea de negoci fins a la concreció de la primera ronda de finançament, passant per la realització del pla d'empresa junt amb els treballs d'anàlisi i incorporació del coneixement necessari per a aconseguir la creació i consolidació d'empreses viables.   
- Prestació de servicis d'assessorament especialitzat per a facilitar el creixement i l'accés al finançament de xicotetes empreses innovadores amb un alt potencial de creixement. Estos servicis prestats per consultores especialitzades tenen suport en esta convocatòria a través del Programa de Suport al Creixement d'Empreses Innovadores de Recent Creació.  
- Finançament, per mitjà d'ajudes a fons perdut, «d'empreses jóvens i innovadores» i de «base tecnològica» per al desenrotllament de la seua iniciativa empresarial i de la seua activitat d'I+D. El suport es concreta en la present convocatòria a través del Programa de Creació d'Empreses de Base Tecnològica.  
Estes ajudes compten amb finançament del Fons Europeu de Desenrotllament Regional (FEDER), i en este sentit, atenent els objectius estratègics del Programa Operatiu FEDER de la Comunitat Valenciana 2007-2013 en el seu epígraf «Promoció de les Iniciatives Empresarial d'Innovació» (eix 2, tema prioritari 9 i actuació 3), es pretén amb la seua concessió contribuir a l'èxit de la millora de la competitivitat regional, la promoció de la productivitat i la diversificació del teixit productiu.  
  
La informació detallada relativa al Programa Operatiu FEDER de la Comunitat Valenciana 2007-2013 es pot trobar en la següent pàgina web:  
.  
  
En virtut d'això anterior, i de conformitat amb el que disposa l'article 1.4 de l'Orde de la Conselleria d'Empresa, Universitat i Ciència de 12 de desembre de 2006, resolc:  
  
Article 1. Objecte de la resolució  
L'objecte de la present resolució és establir, junt amb el que disposa l'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), les bases reguladores i les convocatòries dels exercicis 2012 i 2013 de les ajudes previstes en els següents programes del Pla d'Empreniment:  
  
- Programa de Creació d'Empreses de Base Tecnològica.  
- Programa de Suport al Creixement d'Empreses Innovadores de Recent Creació.  
En l'annex I s'arreplega el desenrotllament dels programes indicats més amunt.  
  
Article 2. Objectiu de la convocatòria   
Constituïx el fi d'esta convocatòria fomentar la diversificació, el creixement econòmic i la creació d'ocupació de qualitat en el teixit empresarial de la Comunitat Valenciana, recolzant tant la posada en marxa i el manteniment de noves activitats basades en el coneixement i la tecnologia, com el creixement de noves iniciatives empresarials de caràcter innovador.   
  
  
  
  
\* \* \* \* \* \* \* \*  
Article 3. Marc normatiu   
Les ajudes arreplegades en esta resolució es concediran d'acord amb el que establix:  
- L'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).  
  
- La Llei 38/2003, de 17 de novembre, General de Subvencions, i les disposicions de desplegament.  
- El Decret Legislatiu de 26 juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
  
- El Reglament CE núm. 1.083 del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, el Fons Social Europeu i el Fons de Cohesió, i el Reglament CE núm. 1.828/2006, que fixa les seues normes de desplegament i la resta de normativa sobre fons estructurals.   
- L'Orde EHA/524/2008, de 26 de febrer, per la qual s'aproven les normes sobre els gastos subvencionables dels programes operatius del Fons Europeu de Desenrotllament Regional i del Fons de Cohesió.  
  
- La concessió de les ajudes del Programa de Creació d'Empreses de Base Tecnològica s'acollirà al que disposa l'article 35 (ajudes a empreses jóvens i innovadores) del Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (Reglament General d'Exempció per Categories, DO L 214 de 09.08.2008).  
- La concessió de les ajudes del Programa de Suport al Creixement d'Empreses Innovadores de Recent Creació s'acollirà al que disposa el Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE, L 379/5, de 28.12.2006).  
- El Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat.  
- El Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana; i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, establixen i regulen la utilització de mitjans telemàtics en les actuacions administratives, i preveuen expressament les ajudes que es convoquen en esta orde com a procediments i tràmits susceptibles de la tramitació a través del Registre Telemàtic de la Generalitat.  
- Qualsevol altra normativa que per la matèria hi fóra aplicable.   
  
Article 4. Dotació pressupostària  
4.1. El pressupost per a la concessió de les ajudes previstes en la present resolució serà l'indicat a continuació:  
  
  
  
- Convocatòria 2012: 5.716.660 euros.  
· Programa de Creació d'Empreses de Base Tecnològica: 4.150.000 euros, dels quals 3.900.000 aniran a càrrec de la línia T6907000 del pressupost 2012 i, amb caràcter estimatiu, 250.000 euros a càrrec del pressupost 2013.  
· Programa de Suport al Creixement d'Empreses Innovadores de Recent Creació: 1.566.660 a càrrec de la línia T6906000 del pressupost 2012.  
- Convocatòria 2013: 5.128.009 euros amb caràcter estimatiu   
· Programa de Creació d'Empreses de Base Tecnològica: 3.953.054 euros, dels quals 3.203.054 euros aniran a càrrec del pressupost 2013, i 750.000 euros a càrrec del pressupost 2014.  
· Programa de Suport al Creixement d'Empreses Innovadores de Recent Creació: 1.174.955 euros a càrrec del pressupost 2013.  
Les dotacions definitives corresponents als exercicis 2013 i 2014 es publicaran una vegada aprovats els pressupostos 2013 i 2014 de l'IMPIVA, respectivament.  
4.2. En el cas del Programa de Creació d'Empreses de Base Tecnològica el repartiment entre anualitats de cada una de les convocatòries podrà ser ajustat sense que varie la dotació total, i en qualsevol cas per a ambdós programes es podrà incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per import inferior al gasto inicialment previst o de les quals es deriven obligacions liquidades o reconegudes per import inferior a l'ajuda que va ser concedida al seu dia, o bé quan el dit augment siga conseqüència d'una generació, ampliació o incorporació de crèdit, o de l'aprovació per la Llei de Pressupostos de la Generalitat per a 2013 o 2014 d'un import superior al previst en esta resolució. L'efectivitat de la quantia addicional queda condicionada a la declaració de disponibilitat del crèdit i a l'aprovació de la modificació pressupostària que corresponga, i la seua corresponent publicació en el Diari Oficial de la Comunitat Valenciana amb caràcter previ a la resolució de concessió. En estos supòsits s'aprovaran les corresponents modificacions de la convocatòria, que seran publicades en el Diari Oficial de la Comunitat Valenciana, sense necessitat d'obertura d'un termini addicional per a presentar noves sol·licituds.  
  
4.3. Els imports previstos en este article estan supeditats a la liquidació dels compromisos degudament adquirits procedents de convocatòries anteriors.   
4.4. El Programa de Creació d'Empreses de Base Tecnològica i el Programa de Suport al Creixement d'Empreses Innovadores de Recent Creació comptaran amb finançament del Fons Europeu de Desenrotllament Regional (FEDER) en un percentatge del 80% a través del següent eix del Programa Operatiu FEDER de la Comunitat Valenciana 2007-2013:   
- Eix prioritari 2: «Desenrotllament i Innovació Empresarial»; tema prioritari 9: «Altres accions destinades a l'estímul de la innovació i l'esperit empresarial en les xicotetes empreses».  
  
Article 5. Empreses beneficiàries  
5.1. Podran acollir-se a estes ajudes les xicotetes empreses que tinguen la seu social o l'establiment de producció en la Comunitat Valenciana, i complisquen els requisits que s'especifiquen en l'apartat «Empreses beneficiàries» de cada programa inclòs en annex.  
5.2. En queden excloses les comunitats de béns i les societats civils, així com les associacions, fundacions, administracions públiques i, en general, les entitats sense ànim de lucre.  
5.3. Als efectes de la present resolució, es considerarà xicoteta empresa aquella unitat econòmica que ocupe menys de 50 persones i que tinga un volum de negoci anual o un balanç general no superior a 83.483.395 d'euros; microempresa es considera aquella empresa que ocupe menys de 10 persones i el seu volum de negoci o el seu balanç general anual no supere els 2.000.000 d'euros.  
El còmput dels efectius i límits assenyalats, en el cas d'empreses associades o vinculades, s'efectuarà tal com disposen els apartats 2 i 3 de l'article 6 de l'annex I del Reglament (CE) núm. 800/2008, de la Comissió, General d'Exempció per Categories. Els dits criteris de còmput es poden consultar en la sol·licitud normalitzada.  
5.4. Per a l'exercici de la seua activitat, les empreses beneficiàries hauran de disposar de les autoritzacions administratives preceptives, trobar-se inscrites en els registres públics pertinents, i complir qualssevol altres requisits exigits per les disposicions aplicables.  
5.5. En especial, les empreses beneficiàries hauran de trobar-se al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental; de la Llei 13/1982, de 7 d'abril, d'Integració Social de les Persones amb Minusvalidesa; de la Llei Orgànica 3/2007, de 22 de març, per a la Igualtat efectiva de dones i hòmens, i de la Llei 9/2003, de 2 d'abril, per a la Igualtat entre dones i hòmens.  
5.6. No podran obtindre la condició d'empreses beneficiàries les empreses sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions, ni les excloses segons el que disposa l'apartat «Empreses beneficiàries» de cada programa de l'annex.  
5.7. Les condicions per a ser empresa beneficiària hauran de mantindre's com a mínim fins al moment del pagament de la subvenció.  
  
Article 6. Requisits generals dels projectes objecte d'ajuda   
6.1. Per projecte s'entén qualsevol iniciativa de gasto o inversió sobre una operació o actiu concret que vaja a fer-se en un termini determinat i que, de manera individual o combinada, tinga un sentit empresarial, sense perjuí que eixa iniciativa puga integrar-se, en el seu contingut o en el temps, en un pla major.  
6.2. Els projectes objecte d'ajuda hauran de:  
- Realitzar-se en el territori de la Comunitat Valenciana.  
- Reunir les especificitats i els requisits tècnics dels programes arreplegats en l'annex.  
- Els costos associats al projecte no podran rebre simultàniament ajudes en el marc d'esta convocatòria i d'altres finançades pel Fons Social Europeu (FSE) o el Fons Europeu Agrícola de Desenrotllament Rural (FEADER).  
- Executar-se en el marc d'un desenrotllament sostenible i de foment de la protecció i millora del medi ambient, i comptar amb un certificat que declare la no-afecció del projecte a la denominada Xarxa Natura, espai físic d'especial protecció mediambiental, configurat així per la Unió Europea. L'obtenció del dit certificat serà gestionada per l'IMPIVA.  
- Les ajudes que es concedisquen en el marc del Programa de Creació d'Empreses de Base Tecnològica hauran de tindre efecte incentivador, la qual cosa significa que l'empresa beneficiària haurà d'haver presentat la sol·licitud d'ajuda amb anterioritat a l'execució del projecte; el compliment d'esta condició es comprovarà a través de la documentació justificativa que es presente per al pagament de la subvenció i en els termes que s'establixen en l'article 11 «Obligacions de les empreses beneficiàries».   
6.3. D'altra banda, hauran de respectar-se en els projectes els principis següents:  
- El projecte subvencionat no haurà d'experimentar abans de transcorreguts cinc anys des de l'acabament una modificació substancial, entenent per esta:  
· Aquella que afecte la seua naturalesa o les seues condicions d'execució.  
· Aquella en la qual la concessió haja significat l'atorgament d'avantatges indeguts a l'empresa.  
· Que es produïsca un canvi en la naturalesa de la propietat d'una infraestructura o el cessament d'una activitat productiva.  
- Mantindre'n els resultats en el territori de la Comunitat Valenciana.  
- No hauran de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, i hauran de facilitar, o almenys no impedir, l'accessibilitat per a les persones amb discapacitat.  
  
Article 7. Sol·licitud de l'ajuda  
7.1. Sol·licitud normalitzada.   
Els models de sol·licitud i la resta de documentació estaran disponibles en l'adreça d'Internet de l'IMPIVA: i s'ompliran utilitzant els mitjans electrònics i/o telemàtics proporcionats i disponibles per l'IMPIVA a través de la dita adreça d'Internet.  
  
7.1.1. Atés que la sol·licitud ha de tramitar-se necessàriament via telemàtica, només s'admetrà la presentació davant del Registre Telemàtic sempre que estiga firmada electrònicament per mitjà d'una firma electrònica avançada basada en un certificat reconegut segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat el corresponent conveni, que poden consultar-se en la pàgina web . Actualment, l'IMPIVA presta el dit servici de certificacions en la seu de València.   
  
7.1.2. En el cas que per qualsevol circumstància es presentaren diferents sol·licituds per al mateix projecte, es considerarà vàlida l'última registrada dins del termini.  
7.1.3. D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del dit decret, com a procediment susceptible de tramitació a través del Registre Telemàtic de la Generalitat.  
7.2. Documentació que ha d'acompanyar la sol·licitud normalitzada.  
7.2.1. Memòria tècnica del projecte disponible en l'adreça d'Internet de l'IMPIVA: , així com la documentació complementària que s'indica en els programes d'ajudes desenrotllats en l'annex. La memòria servirà de referent per a aplicar els criteris de valoració; per això, un defectuós o deficient ompliment o la seua difícil comprensió generaran una minusvaloració del projecte. Quan s'òmpliga el formulari de sol·licitud des del tràmit telemàtic s'haurà d'annexar la memòria tècnica del projecte en format electrònic. Si s'annexara escanejada, haurà de fer-se a 200ppp i en blanc i negre. La grandària màxima de fitxer a annexar serà de 8Mb.  
7.2.2. Documentació relativa a la personalitat jurídica de l'empresa sol·licitant:  
a) Quan es tracte d'una societat la inscripció de la qual en el Registre Mercantil siga obligatòria, l'IMPIVA obtindrà la informació relativa a la personalitat jurídica de l'empresa sol·licitant, si bé podrà requerir directament a l'empresa sol·licitant la presentació d'algun document concret.  
b) En el cas d'empreses sol·licitants la inscripció de les quals en el Registre Mercantil no siga obligatòria (empresaris individuals, cooperatives), s'haurà d'aportar fotocòpia dels documents següents:  
- Contracte o acta de constitució i estatuts vigents.  
- Poder de representació del firmant de la sol·licitud, o document equivalent segons les prescripcions legals.  
- DNI, si és empresari individual.  
No caldrà aportar la documentació anterior que ja estiga en poder de l'IMPIVA, sempre que es mantinga vigent i s'aporte declaració de vigència a este efecte, segons model disponible en l'adreça d'Internet de l'IMPIVA: .  
7.3. La presentació de la sol·licitud comporta l'autorització a l'IMPIVA, excepte manifestació en contra per l'empresa sol·licitant, per a demanar els certificats a emetre per l'Agència Estatal de l'Administració Tributària, per la unitat recaptadora de la Hisenda Pública Valenciana i per la Tresoreria General de la Seguretat Social, en què s'acredite que l'empresa sol·licitant es troba al corrent de les seues obligacions amb estes administracions. En qualsevol cas, l'IMPIVA podrà requerir directament l'empresa sol·licitant, si la informació obtinguda presentara alguna incidència.   
7.4. Si la sol·licitud aportada fóra incompleta o presentara errors esmenables, es demanarà a l'empresa interessada que en el termini de   
  
  
  
\* \* \* \* \* \* \* \* \*10 dies hàbils esmene la falta o adjunte els documents preceptius, amb l'advertiment que si no ho fa, es considerarà que ha desistit de la seua sol·licitud.  
7.5. Els requeriments a què es fa referència en este article, així com qualsevol altre que poguera realitzar l'IMPIVA, es podran realitzar per fax o per correu electrònic al número de fax o a l'adreça indicada per l'empresa sol·licitant en la sol·licitud normalitzada, sempre que quede constància de la recepció per aquella.   
7.6. Els requeriments, les notificacions, les comunicacions o la documentació dels procediments emesos per mitjà de firma electrònica avançada en l'àmbit de la Generalitat gaudiran de validesa i eficàcia en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
7.7. L'aportació de documents en contestació als requeriments referenciats es podrà realitzar a través del Registre Telemàtic, a través de l'adreça d'Internet de l'IMPIVA, i seran aplicables els mateixos requisits sobre la utilització de firma electrònica avançada que els arreplegats en l'article 7.1, d'acord amb les disponibilitats que a este efecte s'establisquen per a cada programa.  
  
Article 8. Duració dels projectes i presentació de sol·licituds  
8.1. Duració dels projectes  
8.1.1. Els projectes podran ser anuals quan prevegen executar-se durant un únic exercici pressupostari, o plurianuals quan la seua execució incloga dos exercicis.   
D'acord amb l'esquema indicat a continuació, per al Programa de Creació d'Empreses de Base Tecnològica podran presentar-se a la convocatòria 2012 sol·licituds per a projectes l'inici dels quals tinga lloc el 2012 -a partir de la presentació de la sol·licitud- i la seua execució es preveja durant el període 2012-2013; a la convocatòria 2013 podran presentar-se aquelles sol·licituds l'inici del projecte de les quals estiga previst a partir del tancament del termini de presentació de sol·licituds de la convocatòria 2012 i la seua execució tinga lloc durant el període 2013-2014. La duració dels projectes haurà d'indicar-se en la memòria tècnica, especificant-hi les fases i l'exercici en què se'n preveja la realització. En tot cas, l'IMPIVA podrà resoldre sobre la consideració com a no plurianual d'un projecte així declarat per l'empresa sol·licitant, en atenció al contingut de la memòria tècnica presentada.  
Per al Programa de Suport al Creixement d'Empreses Innovadores de Recent Creació, els projectes seran necessàriament anuals i tant l'inici com la finalització hauran de coincidir amb l'exercici pressupostari. Per a este programa s'obrin diverses fases o terminis de presentació de sol·licituds que seran resoltes en els períodes corresponents i diferenciats.  
  
8.1.2. En tot cas, la duració màxima dels projectes serà la indicada en el quadro precedent.  
8.2. Termini de presentació de sol·licituds:  
Els terminis de presentació de sol·licituds són els indicats en el quadro del subapartat 8.1.1.   
8.3. Lloc de presentació de sol·licituds.  
La sol·licitud i la memòria tècnica es presentaran davant del Registre Telemàtic de la Generalitat, i este emetrà automàticament un resguard acreditatiu de la seua presentació, que podrà ser arxivat o imprés per l'empresa interessada, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
La resta de documentació s'enviarà per correu electrònic a les respectives adreces indicades més avall, amb especificació del número d'expedient obtingut en presentar la sol·licitud. Els documents s'escanejaran a 200ppp en blanc i negre amb una grandària màxima del correu de 10Mb. Els comptes de correu a què s'ha d'enviar la documentació són:  
- Programa de Creació d'Empreses de Base Tecnològica:   
- Programa de Suport al Creixement d'Empreses Innovadores de Recent Creació:   
  
Article 9. Instrucció i avaluació de sol·licituds  
9.1. L'òrgan instructor del procediment de concessió d'ajudes serà l'Àrea d'Investigació i Desenrotllament Tecnològic -a través del Departament de Servicis Tecnològics- per al Programa de Creació d'Empreses de Base Tecnològica, i l'Àrea de Promoció Empresarial de l'IMPIVA -a través del Departament d'Assistència a l'Emprenedor- per al Programa de Suport al Creixement d'Empreses Innovadores de Recent Creació.  
  
9.2. Les ajudes es concediran davall el règim de concurrència competitiva, per mitjà d'una comparació de les sol·licituds presentades a les quals s'aplicaran els criteris de valoració fixats en cada actuació i s'establirà una prelació segons la puntuació obtinguda respectant els límits pressupostaris disponibles. El projecte, siga anual o plurianual, serà avaluat una sola vegada. Les sol·licituds presentades al Programa de Suport al Creixement d'Empreses Innovadores de Recent Creació s'avaluaran de manera que la comparació entre sol·licituds es farà entre les presentades a cada fase, de les tres o quatre possibles (segons l'anualitat), d'acord amb els terminis que s'indiquen en el quadro de l'article 8.1.1 d'esta resolució, i amb les excepcions que s'establixen en l'article 10 d'esta resolució per a les sol·licituds no adjudicades per esgotament del pressupost disponible en les fases precedents.  
  
9.3. L'òrgan instructor verificarà de cada empresa sol·licitant i dels projectes presentats el compliment dels requisits exigits en la convocatòria, i en cas de resultar d'acord amb aquella procedirà a l'anàlisi dels projectes presentats i a l'aplicació dels criteris de selecció del Programa Operatiu FEDER de la Comunitat Valenciana 2007-2013, i dels que s'establixen respectivament en cada un dels programes desenrotllats en l'annex. Com a resultat de la seua actuació, l'òrgan instructor emetrà una preavaluació que serà elevada a la Comissió a què es referix l'article següent.  
9.4. Prèviament a l'aplicació dels criteris de valoració, i a fi de potenciar l'èxit dels objectius de la present convocatòria, l'IMPIVA podrà traslladar les sol·licituds a altres actuacions o convocatòries d'ajudes per la seua major idoneïtat.  
9.5. D'acord amb els criteris de valoració, tindran preferència en l'adjudicació en cas d'empat els projectes presentats i/o dirigits a aquelles entitats que acrediten ocupar un percentatge de personal amb discapacitat superior respecte a la plantilla que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'Estatut de les Persones amb Discapacitat de la Comunitat Valenciana.  
  
Article 10. Concessió de les ajudes  
Després dels actes d'instrucció i l'aplicació dels criteris de valoració realitzats per l'òrgan instructor, la preavaluació resultant serà sotmesa a una comissió composta pel personal de l'IMPIVA que s'indica a continuació:   
- President: el director general de l'IMPIVA.  
- El director d'Innovació.  
- El director de Servicis.  
- El cap de l'Àrea de Promoció Industrial.  
- El cap de l'Àrea d'investigació i Desenrotllament Tecnològic.  
- La cap de l'Àrea de Gestió.  
- La cap del Servici de Coordinació.  
- La cap del Departament Jurídic.  
- Un tècnic de l'Àrea de Gestió, que actuarà com a secretari, sense vot.  
La Comissió adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
De les reunions de la Comissió s'elevarà l'acta -amb la proposta d'adjudicació continguda en esta- al president de l'IMPIVA.  
Prèviament a la concessió de les ajudes del Programa de Suport al Creixement d'Empreses Innovadores de Recent Creació es remetrà una comunicació a les empreses amb proposta de subvenció, als efectes que estes presenten una declaració responsable de les ajudes rebudes -en l'exercici fiscal actual i en els dos exercicis fiscals anteriors- d'esta o d'una altra administració sotmeses a la regla comunitària de minimis, així com altres ajudes rebudes d'esta o d'una altra administració pels mateixos gastos subvencionables, sotmeses a un reglament d'exempció o a una decisió adoptada per la Comissió.   
En el cas del Programa de Suport al Creixement d'Empreses Innovadores de Recent Creació, la concessió es referirà a les sol·licituds presentades en cada període; si concedides les ajudes en el primer període -o successius- no s'haguera esgotat l'import màxim a atorgar especificat en l'article 4 d'esta resolució, es podrà traslladar la quantitat no aplicada en la posterior resolució que es dicte (la relativa al segon període o posteriors), sense que en cap cas això comporte menyscabament dels drets de les empreses sol·licitants del període d'origen. Així mateix, en el cas que el pressupost disponible en un període no fóra prou per a atendre totes les sol·licituds aprovades, estes es podran concedir a càrrec del pressupost del següent període, mantenint la puntuació obtinguda en l'avaluació i en règim de concurrència competitiva amb les propostes d'eixe període, i se sotmetran totes a la nota de tall que establisca la Comissió d'Avaluació d'acord amb el pressupost disponible i la qualitat de les propostes.  
  
Vista la proposta continguda en l'acta de la Comissió, el president de l'IMPIVA resoldrà l'adjudicació de les ajudes mitjançant una resolució, on es fixarà expressament la quantia i s'incorporarà, si és el cas, les condicions i obligacions a què haja d'ajustar-se l'empresa beneficiària.   
  
Per als projectes plurianuals del Programa de Creació d'Empreses de Base Tecnològica, la resolució de concessió distingirà la part prevista d'executar en cada anualitat i les ajudes concedides per a la segona anualitat quedaran condicionades a l'existència de disponibilitat pressupostària en eixe exercici. En tot cas, la informació sobre la disponibilitat pressupostària de la segona anualitat serà comunicada a l'empresa beneficiària, de manera que les ajudes concedides amb caràcter condicional adquiriran -en cas de confirmació d'estes- el caràcter de definitives.  
  
La resolució dictada pel president posarà fi a la via administrativa i el seu contingut serà notificat de forma individualitzada a cada empresa interessada telemàticament. Les subvencions concedides seran publicades en el Diari Oficial de la Comunitat Valenciana (DOCV) amb indicació del programa i crèdit pressupostari a què s'imputen, empresa beneficiària, quantitat concedida i finalitat o finalitats de la subvenció. Així mateix, les empreses beneficiàries seran incloses en una relació d'empreses beneficiàries de fons estructurals en compliment de la normativa sobre publicitat dels dits fons.   
  
Caldrà l'autorització del Consell quan l'import de les ajudes supere les quantitats establides en la Llei d'Hisenda Pública de la Generalitat.  
  
La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cadascuna, perquè en cas d'augment per generació pressupostària o lliurament de crèdit, puguen ser ateses per orde de puntuació.   
  
Article 11. Obligacions de les empreses beneficiàries  
Constituïxen obligacions essencials de l'empresa beneficiària realitzar el projecte, acreditar-ne la realització davant de l'IMPIVA, i també complir les condicions i la resta d'obligacions en la forma descrita a continuació:   
a) Realització del projecte:  
a.1) L'empresa beneficiària haurà de realitzar el projecte objecte de subvenció en la forma descrita en la memòria presentada junt amb la sol·licitud normalitzada, i de manera que es complisca la finalitat de les ajudes, respectant els costos subvencionables indicats en la notificació de concessió i pels imports que s'hi especifiquen. L'execució del projecte haurà de respectar, en tot cas, el calendari marcat en la memòria inicial o en les seues reformulacions posteriors, sense que puga avançar-se l'execució prevista per a cada anualitat en els projectes plurianuals.  
Qualsevol modificació del projecte -inclòs el canvi d'empresa beneficiària a qui en correspon l'execució- haurà de comptar amb l'aprovació prèvia de l'IMPIVA, sol·licitada i raonada per escrit fins a dos mesos naturals abans de la finalització del termini de justificació del projecte, i no podrà comportar en cap cas una alteració del contingut essencial del projecte o d'algun dels aspectes que es van tindre en compte per a la seua valoració. Podran validar-se, sense necessitat d'autorització prèvia, aquelles modificacions que impliquen una variació en els imports a què es dóna suport per concepte de gasto inferior o igual al 20% de la quantitat a justificar dels dits conceptes, o que no afecten qüestions fonamentals, sempre que es justifique adequadament en l'informe final perquè, segons el criteri del tècnic de l'IMPIVA que verifica la justificació de l'ajuda, puguen admetre's.   
En els projectes plurianuals del Programa de Creació d'Empreses de Base Tecnològica, l'empresa beneficiària no estarà obligada a executar la segona anualitat del projecte si l'ajuda finalment no li haguera sigut concedida per falta de disponibilitat pressupostària en el dit període.  
  
b) Justificació de la realització del projecte   
b.1) L'empresa beneficiària haurà d'acreditar la realització del projecte presentant davant de l'IMPIVA la documentació exigida en el Manual d'instruccions de justificació d'ajudes aprovat per resolució del director general de l'IMPIVA, que serà publicat en l'adreça d'Internet de l'IMPIVA: , i en la forma indicada en este.   
  
En els projectes plurianuals del Programa de Creació d'Empreses de Base Tecnològica, l'empresa beneficiària haurà de presentar la totalitat de la documentació justificativa en finalitzar la segona anualitat; no obstant això, quan haja executat la primera anualitat i en el termini límit de justificació d'aquella, haurà de presentar la documentació següent:  
- Memòria justificativa d'avanç del projecte executat durant la primera anualitat, acompanyada -en el cas que així s'exigisca en el Manual d'instruccions de justificació- d'un informe d'auditor que acredite el gasto i pagament de com a mínim el 30% dels costos associats al projecte. L'execució del projecte durant la primera anualitat serà el criteri determinant de la confirmació de l'ajuda per a la segona anualitat, atés que de no haver-se aconseguit el mínim del 30% indicat, es procediria des d'IMPIVA a la seua revocació i quedaria sense efecte el compromís per a esta.  
- Pressupost de gastos previst per a la segona anualitat, desglossat per conceptes i fases del projecte, amb indicació dels terminis de realització en el cas que s'hi haja produït variació respecte de la programació d'activitats o gastos presentats junt amb la sol·licitud inicial.   
  
- Manifestació de continuïtat del projecte.  
b.2. Termini de justificació  
Per a la presentació de la documentació acreditativa de realització del projecte s'establixen les dates límits que s'indiquen a continuació, llevat que se n'establisca una posterior en la notificació de concessió, o així s'establisca en el Manual d'instruccions de justificació d'ajudes per a complir determinats requisits:  
b.2.1 Creació d'Empreses de Base Tecnològica. Convocatòria 2012:  
- Projectes anuals: 14.02.2013  
- Projectes plurianuals:  
· Anualitat 2012 (o primera anualitat): 17.01.2013  
· Anualitat 2013 (o segona anualitat): 14.02.2014  
b.2.2 Creació d'Empreses de Base Tecnològica. Convocatòria 2013:  
- Projectes anuals: 14.02.2014  
- Projectes plurianuals:   
· Anualitat 2013 (o primera anualitat): 16.01.2014  
· Anualitat 2014 (o segona anualitat): 31.10.2014  
b.2.3 Suport al Creixement d'Empreses Innovadores de Recent Creació. Convocatòria 2012: 14.02.2013  
b.2.4 Suport al Creixement d'Empreses Innovadores de Recent Creació Convocatòria 2013: 14.02.2014.  
Per a aquells documents en què siga necessari, l'IMPIVA posarà a disposició de les empreses sol·licitants els mitjans electrònics i/o telemàtics que han de ser utilitzats per a la seua elaboració a través de l'adreça d'Internet indicada anteriorment.  
b.3. La documentació justificativa constarà necessàriament de:   
- Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
- Una memòria econòmica justificativa del cost de les activitats realitzades, que contindrà:  
· Una relació de gastos i inversions de l'activitat, obtinguda a partir de l'aplicació informàtica Justificació.exe, descarregable des de .  
· Justificants de gasto i pagament incorreguts en la realització del projecte. El Manual d'instruccions de justificació d'ajudes podrà exigir que s'acompanyen d'un informe d'auditor o empresa inscrita en el ROAC (Registre Oficial d'Auditors de Comptes) d'acord amb l'Orde EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE núm. 125, de 25 de maig de 2007), així com d'un llistat de comprovació del compliment dels requisits del Manual d'instruccions de justificació d'ajudes, firmat per l'auditor i visat pel representant legal de l'empresa beneficiària.   
  
· Documentació acreditativa del compliment de les condicions i obligacions especificades en el Manual d'instruccions de justificació d'ajudes.  
b.4. Es consideren justificants de gasto les factures i els documents de valor probatori equivalent. La justificació dels gastos de personal es durà a terme per mitjà de l'aportació de les nòmines del personal de la plantilla dedicat al desenrotllament del projecte, els rebuts de liquidació de cotitzacions a la Seguretat Social a càrrec de l'empresa i els certificats de retencions on se n'acredite l'ingrés a favor de la Hisenda Pública.   
  
  
  
\* \* \* \* \* \* \* \*  
  
b.5. Quant al període subvencionable de gastos i pagaments només seran tinguts en consideració els compresos en les dates indicades a continuació:  
  
  
b.6. L'empresa beneficiària haurà d'aportar com a mínim un 60% de justificants de gasto de la totalitat del projecte pagats. La presentació d'un percentatge menor donarà lloc a la revocació de la subvenció, llevat que tècnicament puga considerar-se que tot i això el projecte ha sigut efectivament desenrotllat.   
En la justificació del gasto podran acceptar-se, segons el criteri del personal tècnic de l'IMPIVA, desviacions entre els diferents costos subvencionables, de manera que la disminució en uns es compense amb l'excés en altres, si bé únicament en les circumstàncies següents:   
- En els costos amb justificació superior al 80% del que preveu la notificació, la disminució de gasto es podrà compensar fins a arribar al 100% amb els excessos provinents d'altres costos en què s'haja justificat per damunt d'allò previst.  
- Únicament el 20% d'excés d'un cost podrà aplicar-se a compensar la menor justificació en altres.  
- Els excessos en les partides de gasto de recursos humans no podran utilitzar-se per a compensar altres costos.   
- Els costos, el gasto justificat dels quals siga inferior al 80% del que preveu la notificació d'ajuda, no admetran compensació.  
- En tot cas, després d'aplicades les possibles compensacions, cap cost quedarà amb una subvenció assignada superior a la indicada en la notificació d'ajuda.  
- La compensació entre costos no alterarà en cap cas la naturalesa del projecte.  
Qualsevol altre plantejament en la justificació dels costos aprovats del projecte requerirà l'autorització prèvia i expressa de l'IMPIVA.  
b.7. Als efectes de justificació es considerarà que el gasto subvencionat s'ha realitzat sempre que haja sigut totalment pagat en la data límit de justificació.   
b.8. Els pagaments només s'admetran si estan realitzats a través d'entitat financera, i la seua justificació es farà per mitjà de la presentació de còpia de l'extracte bancari que acredite l'eixida efectiva dels fons junt amb còpia de la transferència o del xec nominatiu. En queden exclosos els pagaments realitzats en efectiu o per caixa.   
En el cas que l'orde de transferència i/o l'apunt de l'extracte bancari siguen globals i per tant estiguen referits a diversos justificants de gasto, relacionats o no amb el projecte, caldrà adjuntar-ne una relació degudament detallada en la qual apareguen el destinatari, la identificació del justificant del gasto (el número de la factura o el concepte d'esta) i l'import pagat. Esta relació haurà de ser segellada per l'entitat financera.  
  
b.9. Quan l'import d'un gasto subvencionable supere, IVA exclòs, els 17.999 euros en el supòsit de subministrament de béns d'equip o prestació de servicis per empreses de consultoria o assistència tècnica, l'empresa beneficiària haurà d'aportar també justificació d'haver sol·licitat -abans de la contracció del gasto- com a mínim tres ofertes de diferents proveïdors -sense vinculació entre ells- llevat que per les especials característiques dels gastos subvencionables no hi haja en el mercat suficient nombre d'entitats que subministren o presten el servici, i així es faça constar en un informe -firmat pel representant legal- que haurà de contindre almenys una explicació de com es va realitzar la busca de proveïdors i de quines van ser les característiques dels gastos que van fer impossible la localització d'un mínim de tres ofertes. Este informe no serà admés com a justificant de la no-presentació de 3 ofertes si el seu argument es basa en:  
- Les característiques del proveïdor (per exemple: «proveïdor habitual», o «subministrador únic» sense que en este cas s'aporte més dades que ho acrediten).  
- Les característiques genèriques del bé o servici (per exemple: «caràcter tecnològic del servici»).  
- Les característiques genèriques de l'empresa o entitat beneficiària (per exemple: «política de compres implantada i aprovada per la direcció», etc.).  
Així mateix, hauran d'adjuntar un annex a l'informe que documente com s'ha realitzat la busca de proveïdors del bé o servici.  
La selecció de les ofertes haurà de realitzar-se entre empreses de les quals almenys dos d'estes no siguen empreses associades al beneficiari i membres de la seua Junta Directiva o Consell d'Administració, ni tinguen drets de vot superiors al 50%. L'elecció entre les ofertes presentades haurà de recaure en la més econòmica, i es justificarà en un informe l'elecció en un altre sentit.   
La no-presentació dels informes a què fa referència el paràgraf anterior, o la insuficiència d'estos, donarà lloc a la no-consideració del cost subvencionable, amb la consegüent minoració o revocació de l'ajuda concedida, sense perjuí de la facultat de l'IMPIVA de demanar, a càrrec de l'empresa beneficiària, una taxació pericial del bé subvencionat i recalcular d'acord amb esta la subvenció concedida.  
  
b.10. La imputació dels costos de personal es realitzarà d'acord amb el temps real dedicat al projecte, d'acord amb els criteris següents:  
  
- Els gastos es computaran com el total de rèdits més el cost de la Seguretat Social a càrrec de l'empresa menys les bonificacions.  
  
- S'aportarà un informe que arreplegue les tasques desenrotllades i les hores dedicades per cada treballador al projecte, que haurà d'anar firmat pel treballador o la treballadora i el representant legal de l'empresa beneficiària.   
c) Altres obligacions.  
c.1. Inserir en el material divulgatiu relacionat amb la difusió del projecte el logotip d'IMPIVA disponible en , i complir les obligacions relatives a la publicitat comunitària indicades en l'article següent.  
c.2. Complir les seues obligacions fiscals i amb la Seguretat Social de manera que quede acreditada esta circumstància en el moment previ a l'atorgament de l'ajuda i al del seu pagament en els termes establits en la normativa vigent en la matèria, i a l'acreditació de la seua personalitat jurídica referida al moment de la sol·licitud de l'ajuda. Quan l'ajuda s'atorgue a una societat en constitució, en cap cas se'n pagarà l'import abans que la societat estiga constituïda i inscrita en el registre corresponent, per a l'acreditació de la qual cosa s'haurà de fixar un termini.  
c.3. Conservar durant un període de 12 anys -i en tot cas fins un període de tres anys a partir del tancament del Programa Operatiu FEDER de la Comunitat Valenciana 2007-2013, els documents justificatius de la realització del projecte o les activitats i els relacionats amb els gastos i pagaments i amb les auditories corresponents, mentres puguen ser objecte de comprovació i control. En este sentit, es conservaran els originals dels documents o còpies certificades conformes amb els originals, sobre suports de dades generalment acceptats, entenent per estes les fotocòpies de documents originals, les microfitxes de documents originals, les versions electròniques de documents originals i els documents que només es troben en versió electrònica.  
  
c.4. Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables. Les empreses beneficiàries i altres organismes participants en l'execució de les operacions han de mantindre un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional. En este sentit, hauran de presentar en el compte justificatiu de la subvenció una llista en què cada apunt que es faça d'un gasto, un pagament o un ingrés i un cobrament en el llibre diari de comptabilitat, segons el Pla General Comptable (PGC), reflectisca la quantia del dit apunt que té relació amb la subvenció concedida, reflectint en la dita llista tant el número d'apunt i assentament del llibre diari com el subcompte del PGC i l'import de la subcompte que correspon a la subvenció concedida, llevat que les empreses beneficiàries ja disposen d'un sistema de comptabilitat separada que permeta apreciar la traçabilitat ací referida.  
  
c.5. Actualitzar qualsevol documentació presentada que haguera patit alguna modificació.   
c.6. Respondre de la veracitat dels documents aportats i en general de la informació facilitada.  
c.7. Facilitar a l'IMPIVA la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'empresa beneficiària en la memòria del projecte com a conseqüència de l'execució d'este.  
c.8. Comunicar a l'IMPIVA altres ajudes públiques o privades que hagueren obtingut o sol·licitat per als mateixos costos. En cas de concurrència amb altres ajudes, s'aplicaran les regles d'acumulació indicades a continuació i qualsevol altra que determine la normativa comunitària:  
  
- Les ajudes subjectes al Programa de Creació d'Empreses de Base Tecnològica podran acumular-se amb altres ajudes sempre que es respecte el que disposa l'apartat b) de l'article 7.5 del RGEC.  
- En el Programa de Suport al Creixement d'Empreses Innovadores de Recent Creació, la totalitat de les ajudes subjectes al règim de minimis concedides a una empresa, no serà superior a 200.000 euros durant qualsevol període de tres exercicis fiscals. Si es tracta d'una empresa que opera en el sector del transport per carretera, l'ajuda total de minimis no serà superior a 100.000 euros durant eixe mateix període.   
Quan l'ajuda de minimis s'acumule a altres ajudes estatals pels mateixos gastos subvencionables, la dita acumulació no podrà donar lloc a una intensitat superior a la fixada en el reglament d'exempció de què es tracte o a la decisió corresponent adoptada per la Comissió.  
c.9. Les empreses beneficiàries del Programa de Creació d'Empreses de Base Tecnològica hauran de poder acreditar l'efecte incentivador de l'ajuda concedida a través de la mateixa documentació justificativa, en concret, complint el requisit que les dates de facturació i pagament dels gastos subvencionables estiguen dins del període subvencionable indicat en este article, i mai anteriors a la data de la sol·licitud de l'ajuda. La documentació preliminar o preparatòria del projecte, en la mesura que no implique l'inici dels gastos efectius, no haurà de considerar-se per a la verificació de l'efecte incentivador.  
c.10. Complir totes les obligacions que deriven de la normativa aplicable especificada en l'article 2 d'esta resolució.  
  
Article 12. Publicitat comunitària. Obligacions   
En tot cas, l'empresa beneficiària s'assegurarà que les parts que intervenen en el projecte han sigut informades del cofinançament al 80% pel Fons Europeu de Desenrotllament Regional (FEDER) i anunciarà clarament que el projecte ha sigut seleccionat en el marc del Programa Operatiu FEDER de la Comunitat Valenciana 2007-2013. Per a complir este requisit, l'empresa beneficiària haurà de:  
- Identificar els béns tangibles subvencionats amb els adhesius que li seran facilitats junt amb la notificació de concessió de la subvenció.  
  
- Incloure el logotip FEDER i la declaració Projecte cofinançat pel Fons Europeu per al Desenrotllament Regional, dins del Programa Operatiu FEDER de la Comunitat Valenciana 2007-2013 en qualsevol document relacionat amb el projecte o l'activitat subvencionada. La inclusió del logotip FEDER es farà en qualsevol format en què estiga suportada la documentació del projecte, açò és, paper, DVD, CD, pantalla informàtica, etc.   
Els logotips de FEDER es poden descarregar de la pàgina , en la zona de descàrregues, carpeta Logotips Fons Europeus i IMPIVA.  
  
Article 13. Pagament de les ajudes. Bestretes   
L'IMPIVA procedirà al pagament de l'ajuda una vegada l'empresa beneficiària haja executat el projecte i sempre que haja complit les obligacions exigibles. En els projectes plurianuals del Programa de Creació d'Empreses de Base Tecnològica no es produiran pagaments alliberadors parcials sinó que es procedirà una vegada que s'haja acreditat l'execució del projecte en la part corresponent als dos exercicis. En tot cas, la inexistència de disponibilitat pressupostària per a la segona anualitat no implicarà per a l'empresa beneficiària la impossibilitat de percebre les quantitats corresponents a la primera anualitat.  
  
Podrà anticipar-se a les empreses beneficiàries el pagament de l'ajuda d'acord amb els límits que, si és el cas, establisca la llei de pressupostos de la Generalitat per a cada exercici a què s'aplica la convocatòria -o amb les modificacions d'estos aprovades pel Consell-, després de la presentació prèvia per l'empresa beneficiària d'aval bancari per la quantia anticipada, constituït d'acord amb la normativa vigent, en els servicis territorials de la Conselleria d'Hisenda i Administració Pública de la Generalitat. Els interessos meritats per les bestretes no tindran la consideració de subvenció.  
  
Article 14. Entitats col·laboradores i assistència tècnica  
L'IMPIVA podrà subscriure convenis o contractes amb entitats perquè, actuant en nom seu i pel seu compte, entreguen i distribuïsquen els fons a les empreses beneficiàries o col·laboren en la gestió de les ajudes convocades, o bé perquè l'assistisquen en determinades funcions auxiliars a la gestió dels expedients.  
  
Article 15. Control i verificació  
Tant l'empresa beneficiària com els tercers relacionats amb l'objecte de la subvenció hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment, tant per l'IMPIVA com per qualsevol òrgan de la Unió Europea i els seus representants autoritzats, de l'Administració central de l'Estat i de la Generalitat, i facilitar en tot moment la informació que se sol·licite en l'exercici de les dites actuacions, i en especial posant a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, la mostra dels quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1828/2006.   
  
Article 16. Minoració i revocació de l'ajuda. Reintegrament  
L'incompliment per l'empresa beneficiària de qualsevol de les obligacions establides en esta resolució podrà donar lloc a la minoració o a la revocació de l'ajuda d'acord amb les circumstàncies ocorregudes i la valoració d'estes. En el cas que l'ajuda haguera sigut ja pagada, l'empresa beneficiària haurà de procedir al reintegrament de la quantitat percebuda junt amb els interessos de demora des del moment del pagament de la subvenció, en la forma prevista en la legislació sobre   
  
  
  
\* \* \* \* \* \* \* \*  
  
subvencions. De conformitat amb la dita normativa, l'incompliment de l'obligació de reintegrament tindrà entre altres efectes la impossibilitat de ser empresa beneficiària en successives convocatòries, sempre que es trobe en període executiu.   
S'establixen a continuació els motius de minoració i revocació que seran aplicables, així com la gradació dels primers, sense perjuí que puguen haver-hi altres possibles causes ocasionades per l'incompliment de la normativa aplicable que no queden reflectides de manera explícita en la present resolució.   
  
Motius de revocació:  
- L'empresa beneficiària no es troba al corrent en el compliment de les seues obligacions fiscals i amb la Seguretat Social.  
- L'empresa beneficiària no ha complit el requisit de mantindre l'ocupació de l'empresa des de la data de presentació de la sol·licitud fins a la de finalització del projecte.  
- L'empresa beneficiària es troba en situació concursal, o en qualssevol altres de les previstes en l'article 13 de la Llei 38/2003, General de Subvencions.  
- No s'aporta cap justificant de gasto o pagament.  
- El projecte ha rebut altres ajudes i ha superat els límits màxims permesos, o es constata la utilització de justificants de gasto o pagament ja utilitzats per a justificar altres projectes subvencionats.  
- L'import de justificants de gasto o pagament imputats i admesos no arriba al percentatge mínim per a fer efectiu el pagament (60%), llevat que tècnicament puga considerar-se que tot i això el projecte ha sigut efectivament desenrotllat   
- No s'aporta la totalitat de la documentació justificativa de la realització del projecte (per exemple, falta la memòria d'actuació justificativa, o l'econòmica, o la declaració responsable, o la sol·licitud de pagament?).  
- S'han pres en consideració fets, informacions i proves no aportats per l'empresa beneficiària, i, després del corresponent requeriment informatiu i tràmit d'audiència, es comprova una incorrecta obtenció de l'ajuda o la no-execució del projecte.  
- El projecte no ha obtingut per part de l'autoritat ambiental competent el certificat sobre la no-afecció del projecte a la denominada Xarxa Natura 2000, incomplix la normativa mediambiental o la relativa a igualtat d'oportunitats.  
- No s'han adoptat les mesures d'informació i publicitat sobre els fons que han finançat la subvenció.  
- S'ha incomplit l'obligació de destí del bé per haver sigut este alienat o gravat.  
- El projecte executat no és l'aprovat o no complix l'objectiu del programa.  
- La justificació del projecte es produïx en data posterior a la finalització del termini establit a este efecte.  
- El projecte s'ha executat fora de la Comunitat Valenciana.  
  
DISPOSICIÓ FINAL   
  
Única  
Es faculta el director general de l'IMPIVA per a dictar les resolucions necessàries per al desenrotllament, l'eficàcia i l'execució de la present convocatòria.  
  
València, 11 de maig de 2012.- El president de l'IMPIVA: Máximo Buch Torralva.  
  
  
ANNEX  
  
Programa de Creació d'Empreses de Base Tecnològica  
  
Objecte   
Fomentar, durant els primers anys de la seua existència, els projectes d'empreses jóvens i innovadores intensives en tecnologia, recolzant tant el propi projecte empresarial com les iniciatives d'I+D que duga a terme l'empresa.  
  
Actuacions susceptibles de suport  
Es recolzarà la creació i consolidació d'empreses de base tecnològica el negoci de les quals es fonamente en productes, processos o servicis nous, o amb millores substancials sobre els que hi ha en el mercat; l'aportació de l'IMPIVA anirà dirigida a finançar les activitats de l'empresa per a aconseguir el seu objectiu, que podrà incloure tant la realització de projectes d'I+D, com la contractació de personal per a activitats d'investigació o la preparació de propostes a programes d'ajuda nacionals o internacionals.  
  
Empreses beneficiàries  
Xicotetes empreses que tinguen la consideració d'empresa jove i innovadora i de base tecnològica que, en el moment de la sol·licitud, tinguen dos o més treballadors o treballadores consignats en el rebut de liquidació de cotitzacions (TC1) i un mínim de sis mesos d'existència, comptats des de la data de constitució de l'empresa. Es considerarà empresa jove i innovadora aquella xicoteta empresa que tinga una antiguitat inferior a sis anys en el moment en què es concedisca l'ajuda i en la qual es complisca que els costos d'investigació i desenrotllament de l'empresa representen un mínim del 15% dels seus costos de funcionament totals durant almenys un dels tres anys previs a la concessió de l'ajuda o, si es tracta d'una empresa nova sense historial financer, segons l'auditoria de l'exercici fiscal actual, de conformitat amb la certificació d'un auditor extern.  
Als efectes de demostrar el compliment d'este requisit, les empreses hauran de presentar, en tots els casos i junt amb la sol·licitud d'ajuda, el corresponent certificat de l'auditor extern.  
Es considerarà empresa de base tecnològica (EBT) aquella que reunisca alguna de les característiques següents:  
a) La seua activitat se centre en l'explotació de productes o servicis que requerisquen l'ús de tecnologies o coneixements desenrotllats a partir de l'activitat investigadora. En concret:   
- Que l'activitat a realitzar consistisca en l'explotació econòmica de tecnologies desenrotllades per centres d'investigació i/o per empreses.  
- Que la base de l'activitat a realitzar siga l'aplicació de patents, llicències d'explotació o una altra forma de coneixement tecnològic, preferentment de forma exclusiva i protegida.  
b) L'estratègia de negoci o activitat es base en el domini intensiu del coneixement científic i tècnic com a factor competitiu diferenciador, en la creació de línies d'I+D pròpies i no en servicis a tercers. En concret:  
  
- Que realitze elevades inversions en I+D en relació amb la seua xifra de vendes.  
- Que convertisca el coneixement tecnològic en nous productes o processos per a la seua introducció en el mercat.  
No podran obtindre la condició de beneficiàries les xicotetes empreses:  
- L'activitat de les quals estiga relacionada amb la producció primària de productes agrícoles en la mesura que esta activitat quede emparada pel Reglament (CE) núm. 1.857/2006.  
- L'activitat de les quals estiga relacionada amb la transformació i comercialització de productes agrícoles, sempre que l'import de l'ajuda es fixe sobre la base del preu o la quantitat dels productes comprats als productors primaris o comercialitzats per les empreses en qüestió, o quan l'ajuda depenga del fet que es repercutisca totalment o parcialment sobre els productors primaris (agricultors).  
- Que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
- Que reunisquen les condicions d'empresa en crisi segons es definix en l'apartat 7 de l'article 1 del RGEC.  
  
Requisits dels projectes  
Els projectes empresarials a presentar en la convocatòria d'ajudes hauran de tindre una duració màxima de dos anys i un pressupost total subvencionable superior a 60.000 euros i inferior a 240.000 euros.  
  
En tot cas, serà condició imprescindible per a percebre l'ajuda mantindre el nivell d'ocupació en l'empresa durant tot el període de duració del projecte.  
En cas de contractar amb un centre d'investigació, i ja que este punt és objecte de valoració addicional, es recorda que prèviament a l'adopció del compromís o firma de contracte amb el centre, caldrà sol·licitar tres pressupostos o justificar en un informe l'excepció d'esta obligació en els supòsits i en els termes descrits en l'article 11.b.9. d'esta resolució; i caldrà adoptar les mateixes precaucions quan es contracten servicis d'assessorament. En tot cas, l'execució del projecte ha de ser posterior a la sol·licitud.  
El projecte serà avaluat una única vegada, i caldrà aplicar per a això els criteris de valoració del programa. A estos efectes, l'IMPIVA podrà sol·licitar a experts externs l'avaluació del pla de negocis de les empreses sol·licitants, a fi que quede suficientment acreditat el caràcter nou o de millora substancial respecte de les tecnologies existents, dels productes, servicis o processos que desenrotllen o que tenen previst desenrotllar, així com el seu plantejament estratègic i financer.   
  
  
Costos subvencionables  
Es recolzaran els gastos ocasionats en la posada en marxa i consolidació de l'empresa i en el desenrotllament de projectes propis d'I+D, arreplegats en els conceptes següents:  
  
Recursos humans   
Gastos de personal (cost salarial brut i cost de la Seguretat Social a càrrec de l'empresa) de personal investigador i personal tècnic (titulats universitaris) en la mesura que estiguen dedicats a un projecte propi d'I+D. Este cost no superarà, en cap cas, el 70% del pressupost total del projecte.  
  
Inversions  
- Inversions materials:   
Béns d'equip necessaris per a l'activitat productiva de l'empresa i per a l'execució dels projectes propis d'I+D (maquinària, equips de laboratori i equips informàtics). Els costos d'adquisició de béns d'equip de segona mà seran subvencionables sempre que complisquen els requisits següents:  
a) Que conste una declaració del venedor sobre l'origen dels béns i que estos no han sigut objecte de cap subvenció nacional o comunitària.  
b) El preu no podrà ser superior al valor de mercat i haurà de ser inferior al cost dels béns nous semblants; caldrà acreditar estos punts per mitjà de certificat de taxador independent.  
- Inversions immaterials:   
Adquisició de drets de patents, llicències, saber fer, o coneixements tècnics no patentats. Per a este concepte no es consideraran subvencionables les quantitats satisfetes a persones, entitats o empreses vinculades amb l'empresa beneficiària, entenent per tals les que responguen a la definició de l'article 68.2 del Reglament de la Llei General de Subvencions, aprovat per Reial Decret 887/2006, de 21 de juliol.  
  
  
Servicis externs  
- Contractació de servicis d'I+D. Contractació amb centres o organismes d'investigació: costos d'investigació i de consultoria o servicis equivalents destinats a l'activitat d'investigació.  
- Contractació de servicis d'innovació. Altres servicis de suport a la innovació vinculats a la realització de projectes d'I+D, inclosos servicis d'assessorament per a presentació de projectes a convocatòries de suport d'altres administracions o per a la consecució d'informes motivats per a deducció fiscal.   
Amb caràcter general només seran tinguts en compte els justificants de gastos de data posterior al registre d'entrada de la sol·licitud d'ajuda.  
  
Tipus d'ajuda  
Subvenció a fons perdut amb intensitat de fins al 75% dels costos subvencionables en la primera i la segona anualitat, amb limitació màxima de 180.000 euros per empresa; no obstant això, si en la segona anualitat l'empresa no ha incrementat la seua plantilla respecte al nombre declarat en la sol·licitud, l'import del 75% passarà a ser del 50%, i es minorarà en conseqüència per a la segona anualitat.  
La subvenció, una vegada acumulada a altres ajudes rebudes per l'empresa, no podrà superar la quantitat d'1.250.000 euros en el període en què es mantinga la condició d'empresa jove i innovadora, excepte per a les empreses beneficiàries la seu social o l'establiment productiu de les quals es trobe en els termes municipals de València i Mislata, per als quals la subvenció tindrà un límit quantitatiu d'1.000.000 d'euros en el mateix període.  
L'empresa beneficiària només podrà percebre l'ajuda una vegada al llarg del període en què complisca els requisits per a ser considerada empresa jove i innovadora.  
  
Criteris de valoració  
En la valoració de les sol·licituds es tindran en compte els següents criteris i serà necessari arribar al llindar mínim indicat en cada apartat:  
  
A. Qualitat del projecte, fins a 30 punts, amb llindar de 15 punts.  
  
- Novetat del projecte empresarial tenint en compte distints àmbits geogràfics. Introducció en el mercat de productes, processos o servicis nous: 0-10.  
- Rellevància del paper de la tecnologia en el projecte, valorant-ne la propietat i l'ús exclusiu, i la seua correlació amb les activitats a realitzar i l'objectiu final de l'empresa: 0-10.  
- Coherència del pla de treball per mitjà de la valoració d'objectius, actuacions, calendari, pressupost i recursos necessaris: 0-10.  
B. Viabilitat tècnica i economicofinancera del projecte, fins a 20 punts, amb llindar de 10 punts.  
- Viabilitat financera que assegure la provisió de fons i recursos necessaris per al projecte empresarial: 0-10.  
- Capacitat de l'equip directiu de l'empresa segons la seua formació i experiència professional: 0-5.   
- Pla de Comercialització, valorant-ne l'eficàcia de la política de vendes: 0-5.  
C. Resultats/impacte que s'espera del projecte, fins a 20 punts, amb llindar d'11 punts.   
- Rendibilitat econòmica del projecte: 0-10.  
- Increment de l'ocupació, valorant-ne les previsions fonamentades d'increment de plantilla: 0-5.  
- Contribució a les prioritats estratègiques indicades en el Pla d'Estratègia de Política Industrial (EPI) 2010-2015 de la Comunitat Valenciana. Activitat de l'empresa emmarcada clarament dins de les oportunitats de futur reflectides en l'EPI, disponible en l'adreça web : 0-5.   
D. Característiques de l'empresa, fins a 25 punts, amb llindar de 10 punts.  
- Participació majoritària de persones físiques en l'estructura accionarial de l'empresa: 0-5 .  
- Capacitat tecnològica, valorant-ne la presència en l'empresa de personal titulat tècnic universitari i la contractació de servicis d'assessorament tecnològic amb centres o organismes d'investigació: 0-5.  
  
- Empreses que operen en àmbits industrials, mediambientals i d'alta tecnologia o emergents: farmacologia, biomedicina, bioquímica, biotecnologia, micro i bioelectrònica, nanotecnologies, tecnologies quàntiques i fotòniques, supercomputació, xarxes de comunicació intel·ligents, fabricació intel·ligent, materials avançats, materials optoelectrònics, biomaterials, sensors: 0-5.  
- Empreses sense ajudes anteriors en programes IMPIVA: 0-10.  
E. Adequació a criteris de política horitzontal fins a 5 punts, sense llindar mínim.  
- Política mediambiental. Repercussió mediambiental positiva: 0-1.  
· Incidència del projecte en la reducció de les necessitats d'ocupació de sòl, especialment de sòl no urbanitzable o urbanitzable no sectorialitzat, que eviten les noves construccions, que reduïsquen el consum d'energia, el consum net d'aigua o d'altres recursos naturals, o que reduïsquen les necessitats de transport.   
· Incidència del projecte en la reducció dels residus, abocaments, emissions i la contaminació, amb especial atenció a les emissions a l'atmosfera de gasos amb efecte d'hivernacle, que milloren l'estat de conservació i la capacitat de renovació dels recursos naturals, la biodiversitat, la geodiversitat i el paisatge, o que contribuïsquen a la defensa enfront de riscos naturals o tecnològics.  
· Actuacions que integren la protecció del patrimoni cultural.  
- Política social: incorporació de persones amb discapacitat per damunt del màxim legal: 0-1.  
- Polítiques d'igualtat: projectes d'empreses l'equip promotor o el capital social de les quals siga majoritàriament femení: 0-2.  
- Política sectorial (sectors tradicionals: ceràmica, calçat, tèxtil, joguet, construcció i fusta i moble): 0-1.  
Documentació mínima complementària a presentar junt amb la memòria tècnica  
- Pla d'empresa dels pròxims tres anys, segons guió normalitzat.  
  
- Resum executiu, segons guió normalitzat.  
- Últim rebut de liquidació de cotitzacions (TC1) de l'empresa.  
  
- Certificat de l'auditor extern que acredite el percentatge dels costos d'I+D de l'empresa respecte dels costos de funcionament totals.  
  
- Acreditació de propietat de la tecnologia utilitzada en el projecte (patents i models d'utilitat, així com qualsevol forma de coneixement protegit), si és procedent.  
- Contracte o acord de col·laboració subscrit amb centres o organismes d'investigació, si és procedent.  
- Acreditació de superar el percentatge de persones amb discapacitat previst en la legislació vigent, si és procedent.  
  
  
Programa de Suport al Creixement d'Empreses Innovadores de Recent Creació  
  
Objecte  
Definició i aplicació de plans de creixement en empreses innovadores de recent creació amb alt potencial, per a facilitar el desenrotllament de totes les seues capacitats impulsant un bot en la seua dimensió -mesurada a través de la incorporació de nous recursos permanents- que li permeta ajustar la seua estratègia per a aconseguir amb la major celeritat la capacitat operativa adequada per a obtindre el millor nivell de competitivitat.  
El programa té com a fi ajudar les empreses amb potencial de creixement a obtindre els recursos permanents amb què fer les inversions necessàries per a concórrer al mercat en la dimensió d'escala adequada i, per tant, en millors condicions per a competir. L'operació de suport es pot repetir durant tot el recorregut que va des de la fase inicial fins a la consolidació en el seu mercat.  
  
Actuacions susceptibles de suport  
Desenrotllament de treballs de consultoria externa especialitzada que tinguen com a finalitat la configuració del pla de creixement de l'empresa per mitjà de l'anàlisi de les seues capacitats en relació amb les possibilitats que oferix l'entorn, a fi d'establir les actuacions apropiades i els mecanismes per a obtindre els recursos necessaris i, al mateix temps, posar en valor les possibilitats de l'empresa davant de possibles inversors i, si és el cas, davant dels seus propis socis.  
En concret es recolzaran treballs de consultoria destinats a:  
- Confecció del Pla de Negoci i documentació complementària per a la captació d'inversors en recursos permanents, i, si és el cas, del Due Diligence.  
- Pla de Creixement. Definició, valoració i captació dels recursos necessaris en processos de fusió o adquisició d'empreses, ampliació de capital -incloent-hi l'aportació dels mateixos socis-, o increment dels recursos permanents per qualsevol via.  
  
Empreses beneficiàries  
Xicotetes empreses innovadores i diversificadores amb seu social o establiment en la Comunitat Valenciana de menys de sis anys d'antiguitat, comptats des de la seua constitució.  
El programa està destinat a empreses que han recorregut les seues primeres fases de vida i contrastat el seu pla de negoci amb les necessitats conegudes o latents del mercat i tenen la capacitat -mesurada a través de les qualitats innovadores i diferencials de la seua oferta i de les habilitats de l'equip promotor- de progressar ràpidament, però necessiten el suport de consultores amb coneixement i experiència externa per a concretar els recursos i les actuacions necessàries amb què fer realitat el seu potencial de creixement.  
No podran obtindre la condició de beneficiàries les xicotetes empreses:  
- Que reunisquen les condicions d'empresa en crisi segons es definix en les Directrius Comunitàries sobre Ajudes Estatals de Salvament i Reestructuració d'Empreses en Crisi (DO C 244, de 01.10.2004).  
- Que la seua activitat estiga relacionada amb els sectors de la pesca i l'aqüicultura segons es preveu en el Reglament (CE) núm. 104/2000, del Consell (DO L 17, de 21.01.2000, p. 22), amb la producció primària dels productes agrícoles que figuren en la llista de l'annex I del Tractat CE i/o les empreses que operen en el sector del carbó, segons es definix en el Reglament (CE) núm. 1.407/2002.  
  
Requisits dels projectes  
Només es consideraran susceptibles de suport els projectes destinats a obtindre un salt d'escala de l'empresa sol·licitant, i que tinguen una puntuació mínima en el barem relatiu als criteris d'avaluació de 60 punts.  
Serà condició imprescindible per a percebre l'ajuda mantindre el nivell d'ocupació en l'empresa durant tot el període de duració del projecte.  
  
Costos subvencionables  
Servicis d'assessorament extern especialitzat.  
  
Tipus d'ajuda  
Subvenció a fons perdut de fins al 75% del cost dels treballs de consultoria per a definir el pla de creixement i les vies de captació dels recursos necessaris.  
Estes ajudes estan subjectes al règim de minimis, per la qual cosa l'ajuda total de minimis no serà superior a 200.000 euros durant qualsevol període de tres exercicis fiscals. Si el beneficiari opera en el sector del transport per carretera, l'ajuda total de minimis no serà superior a 100.000 euros durant eixe mateix període.  
L'ajuda estarà condicionada al compliment per l'empresa sol·licitant de les característiques d'empresa innovadora amb alt potencial de creixement i a la coherència del treball a desenrotllar amb l'evolució de l'empresa des de la seua creació, i a les possibilitats de creixement latents, atenent les capacitats i els elements de diferenciació aportats.  
  
Amb caràcter previ a la concessió de l'ajuda, als projectes que superen la valoració mínima indicada en els requisits -d'acord amb els criteris de valoració que s'establixen en el programa- l'IMPIVA, atenent la complexitat del projecte, podrà designar a càrrec seu un tutor que tindrà com a comeses realitzar un seguiment de les actuacions i prestar assistència a l'empresa al llarg del període que dure la seua execució. La designació tindrà en compte les característiques del projecte i la ubicació geogràfica de l'empresa. Per a la selecció del tutor per l'IMPIVA, caldrà ajustar-se al que la legislació sobre subvencions establix sobre les entitats col·laboradores.  
S'establix un límit per empresa de 25.000 euros d'ajuda per projecte plantejat i de 75.000 euros en el conjunt d'ajudes rebudes, a càrrec d'este programa, en un període de dos anualitats.   
  
Criteris de valoració  
A. Qualitat del projecte  
- Objectius i desenrotllament de la proposta: expectatives de creixement basades en el projecte d'assessorament a realitzar, atenent la utilitat per a definir les actuacions a executar i obtindre la captació de recursos permanents a fi de desenrotllar el potencial d'expansió de l'empresa (0-20).  
- Metodologia i pla de treball: claredat del projecte, dels objectius i del pla de treball que ha d'incloure la definició de les distintes fases i, si és el cas, dels objectius intermedis i sistemes d'avaluació de resultats (0-10).  
- Pressupost del projecte: coherència entre el cost proposat i els recursos necessaris per al desenrotllament de l'actuació (0-5).  
- Adequació a prioritats estratègiques, temàtiques: evidència que el desenrotllament del pla de creixement produirà efectes significatius sobre l'activitat econòmica i l'ocupació en la Comunitat Valenciana (0-5).  
B. Viabilitat tècnica i economicofinancera del projecte  
- Viabilitat financera: evidència de la disponibilitat de recursos per al desenrotllament del projecte (0-5).  
- Capacitat i experiència de l'equip de treball: experiència de la consultora per a aportar plans fonamentats capaços d'introduir canvis significatius en l'empresa (0-5).  
C. Característiques de l'empresa   
- Recursos mitjans disponibles: mitjans tècnics, humans i de qualsevol índole existents en l'empresa per a dur a terme les actuacions resultants del treball de consultoria (0-10).  
- Experiència resultats: antecedents de l'empresa en matèria d'explotació de coneixements i tecnologia tant aportats per l'equip promotor de l'empresa beneficiària com proporcionats per la consultoria externa o altres entitats, mesurada a través del creixement i la millora de les seues expectatives de rendibilització dels recursos posats en joc (0-15).  
  
D. Resultats/impacte esperat del projecte  
- Impacte esperat del projecte: contribució de l'actuació per a produir canvis en la grandària de l'empresa, específicament en el volum d'ocupació a incorporar, bé de forma immediata o com a pas intermedi de preparació per a fer front a successius reptes de creixement (0-10).   
  
- Pla d'explotació de resultats: evidència de l'existència d'un pla coherent d'actuació posterior al projecte que vaja destinat a explotar les possibilitats de creixement de l'empresa (0-10).  
E. Adequació a criteris de política horitzontal   
- Política mediambiental. Repercussió mediambiental positiva: 0-1.   
· Incidència del projecte en la reducció de les necessitats d'ocupació de sòl, especialment de sòl no urbanitzable o urbanitzable no sectorialitzat, que eviten les noves construccions, que reduïsquen el consum d'energia, el consum net d'aigua o d'altres recursos naturals, o que reduïsquen les necessitats de transport.   
· Incidència del projecte en la reducció dels residus, abocaments, emissions i la contaminació, amb especial atenció a les emissions a l'atmosfera de gasos amb efecte d'hivernacle, que milloren l'estat de conservació i la capacitat de renovació dels recursos naturals, la biodiversitat, la geodiversitat i el paisatge, o que contribuïsquen a la defensa enfront de riscos naturals o tecnològics.  
· Actuacions que integren la protecció del patrimoni cultural.  
- Política social: incorporació de persones amb discapacitat per damunt del màxim legal: 0-1.  
- Polítiques d'igualtat: projectes d'empreses l'equip promotor o el capital social de les quals siga majoritàriament femení: 0-2.  
- Política sectorial (sectors tradicionals: ceràmica, calçat, tèxtil, joguet, construcció i fusta i moble): 0-1.  
  
Altres  
L'empresa beneficiària informarà, als sis mesos de la justificació del projecte, dels resultats obtinguts, en particular de l'obtenció o no dels recursos permanents necessaris per a dur a terme el Pla de Creixement.  
  
  
Documentació mínima complementària a presentar junt amb la memòria tècnica  
- Balanç i compte de resultats dels tres últims exercicis, si n'hi haguera.  
- Últim rebut de liquidació de cotitzacions (TC1) de l'empresa  
  
- Acreditació de superar el percentatge de persones amb discapacitat previst en la legislació vigent, si és procedent.  
- Factura proforma de la consultora a contractar. En cas que el preu supere 17.999 €, IVA exclòs, haurà d'haver-se seleccionat l'oferta més barata entre un mínim de tres consultores diferents, segons el que s'ha disposat en l'article 11.b.9) d'esta resolució.